ওয়ান ডে সিরিজের দ্বিতীয় ম্যাচে মুখোমুখি হতে চলেছে অস্ট্রেলিয়া ও ভারত। প্রথম ম্যাচে হেরে গিয়েছে অজিরা। এই অবস্থায় পরের ম্যাচ শুরু হওয়ার আগে এক সংবাদমাধ্যমকে প্রাক্তন অস্ট্রেলীয় অধিনায়ক মাইকেল ক্লার্ক জানালেন, বিরাট বা ধোনি নয়, তাঁদের দল ভয় পাচ্ছে কুলদীপ যাদবকে।
এই মুহূর্তে ভারত-অস্ট্রেলিয়া সিরিজের ধারাভাষ্য দিতে এ দেশে এসেছেন ক্লার্ক। ২০১৫ অ্যাসেজ সিরিজের হারের পরে খেলা ছেড়ে দেন তিনি। নিজের সময়ে বিশ্বের তাবড় বোলারদের বিরুদ্ধে দুর্দান্ত পারফরম্যান্স দেখিয়েছেন তিনি। সেই অভিজ্ঞতা থেকেই ক্লার্ক জানাচ্ছেন, কুলদীপের স্পিনের বিরুদ্ধে অসহায় দেখাচ্ছে স্টিভ স্মিথদের। কুলদীপের প্রশংসা করে তিনি বলেন, কুলদীপ অত্যন্ত আক্রমণাত্মক একজন বোলার। দু’দিকেই স্পিন করতে পারেন। দীর্ঘক্ষণ বলও করে যেতে পারেন। কেবল সীমিত ওভারের খেলাতেই নয়, টেস্টেও কুলদীপ সফল হবেন বলে জানান মাইকেল ক্লার্ক।  
কী করে কুলদীপকে খেলতে হবে, সে ব্যাপারে জানা ক্লার্ক। তাঁর মতে, স্পিনারের হাত থেকে বল বেরনো মাত্র বলটাকে পড়ে ফেলতে হবে। তা হলেই আর কোনও রহস্য থাকবে না। তিনি নিজে এ ভাবেই দক্ষ স্পিনারদের সামলেছেন বলে জানান ক্লার্ক।  

এই বিষয়ে অন্যান্য খবর

ইডেনে ভারত-অজি লড়াই, ভিতরের এই ইডেন কিন্তু অচেনা


পাশাপাশি বিদেশের মাটিতে খেলা নিয়েও তাঁর মত ব্যক্ত করেন তিনি। বলেন, প্রতিটি দেশই বিদেশের মাটিতে জিততে চায়। যে কোনও দেশকেই তাদের মাটিতে গিয়ে হারিয়ে আসাটা যে চ্যালেঞ্জের, তা জানান ক্লার্ক। 
ভারত-অস্ট্রেলিয়া সিরিজ নিয়ে ক্লার্ক বলেন, বিশ্বের সেরা দুই দেশ যখনই মুখোমুখি হয়, তখনই কড়া লড়াই হয়। আর সেটা যে অত্যন্ত স্বাভাবিক সেটা মেনে নেন তিনি। 
পাশাপাশি ক্লার্ক মুখ খোলেন ধোনির ব্যাটিং নিয়েও। স্পষ্ট ভাবে তিনি বলে দেন, ২০১৯ সালের বিশ্বকাপে তো বটেই, ধোনি ২০২৩ বিশ্বকাপেও খেলবে।